דברים מוזרים

עונה 1

ויל בן ה-12 נעלם לאחר שיצור מסתורי מתקיף אותו בביתו. חבריו מייק, לוקאס ודאסטין יוצאים לחפש אותו ונתקלים בילדה מגולחת ראש, מפוחדת ורטובה עד לשד עצמותיה. הם אוספים אותה לביתו של מייק, שם היא מסתתרת במרתף ומצטרפת למאמצי החבורה. הילדה מציגה עצמה כ-"11", בהתאם למספר המקועקע על זרועה, והיא זוכה לכינוי אל (קיצור של "אילבן", 11 באנגלית). אל מתגלה כבעלת כוחות על-טבעיים, בהם היכולת להשפיע על חפצים ועל בעלי חיים בעזרת המחשבה בלבד. היא נמלטה ממעבדת מחקר ממשלתית הסמוכה לעיירה, בה הייתה כלואה לצורכי ניסויים.
מתברר כי ויל לכוד בממד אחר, "העולם שמעבר", ואמו מצליחה לתקשר איתו דרך אותות שהוא מעביר על ידי שימוש בנורות חשמל. לאחר שלכאורה גופתו של ויל מתגלה במחצבה הסמוכה לעיירה, מסרבת האם לקבל את הבשורה המרה ומתעקשת כי בנה עדיין חי. מפקד המשטרה המקומי שהיה בתחילה ספקן לגבי טענות אלו, חושף קנוניה בה מעורבים אנשי מעבדת המחקר הממשלתית. במקביל ממשיך היצור להטיל אימה ולפגוע בתושבים נוספים בעיירה. הוא תוקף את בארב, חברתה של ננסי, אחותו של מייק.
ג'ונתן וננסי, מגלים דברים חדשים וחוקרים את העלמותם של בארב וויל. במקביל, הופר וג'ויס, אמו של וויל, חוקרים את העלמותו של וויל, ובמקביל אליהם גם חבריו של וויל, מייק, דסטין, לוקאס ואל, גם חוקרים את העלמותו.
בהשתלשלות האירועים כולם משתפים פעולה וחוקרים ביחד. הם מצליחים להעביר את אל לעולם שמעבר בעזרת אמבטיית מלח, שם היא מגלה שברברה חוסלה על ידי היצור שחי שם. היא רואה שוויל עדיין חי שם. הופר וג'ויס נתפסים על ידי ׳הוקינס׳ ולבסוף אחרי הסכם שעשו הם נכנסים לעולם שמעבר.
ג'ויס מוצאת את וויל ומוציאה ממנו את היצור שהשתלט עליו ובכך מצילה את חיו.
חבורת הילדים, ננסי וג'ונתן (אחיו של ויל), אמו של ויל ומפקד המשטרה מאחדים כוחות במטרה להציל את ויל, להילחם ביצור, ולהתחמק מסוכני הממשלה הרודפים אחר אל.

עונה 3

בתחילת העונה מציגים את הקיץ, הרוגע, ואת כל הדברים הטובים. אילבן ומייק ביחד וכך גם לוקאס ומקס. מקס ואילבן הפכו לחברות הכי טובות ונקשרו יותר במהלך העונה, מקס לקחה את אילבן לקניון בפעם הראשונה ושם יצאו לשופינג ביחד. דסטין הכיר חברה חדשה בשם סוזי אך חבריו לא מאמינים לו. כשדסטין רצה להוכיח לחבריו שסוזי אמיתית הוא לקח אותם לגבעה, כדי לתקשר עם סוזי דרך המכשיר קשר שלו ולהוכיח טענה זאת. העונה מסתבכת ברגע שדסטין קולט במכשיר הקשר שלו שידור ברוסית, וכשוויל מתחיל להרגיש שקורה משהו לא בסדר. וויל בעונה הזאת מרגיש לבד כי לכל חבריו יש בת זוג שאיתה הוא עסוק, והוא נשאר בצד. בעונה השלישית מכירים עוד שתי דמויות בשם רובין ואריקה. רובין עובדת ביחד עם סטיב בחנות גלידה בקניון, ואריקה (שהיא אחות של לוקאס) לקוחה קבועה שם. סטיב ורובין הפכו לחברים טובים ואפילו ליותר. ננסי וג'ונתן עובדים שניהם בעיתון, אך בתור מתמחים. הם גילו דיווח מוזר שקיבלו, והחליטו לטפל בזה ביחד. דסטין פנה אל סטיב ורובין בנוגע לשידור שקיבל והם הסכימו לעזור לו להבין מה זה אומר, ובהמשך צירפו גם את אריקה למשימה. באותה תקופה בילי (אח של מקס) סבל מחזיונות מטרידים, וכשהוא נעלם מקס ואילבן הלכו לחפש אותו. במהלך העונה מבינים שמדענים רוסים נכנסו שוב אל המעבדה המוכרת, ובטעות פתחו את השער עוד הפעם. רובין הצליחה לפענח את הצופן הרוסי וביחד עם דסטין, סטיב ואריקה הם פרצו למקום שממנו הרוסים פתחו את השער וניסו לעצור אותם.

פיתוח

הסדרה נוצרה על ידי מאט ורוס דאפר, שידועים יותר בכינוי האחים דאפר. ב-2015, השניים השלימו את כתיבת והפקת הסרט "Hidden", בו הם ניסו לחקות את הסגנון של מ. נייט שאמלאן, עם זאת, בשל שינויים שחלו באולפני האחים וורנר, שהיו אחראים להפצת הסרט, הסרט לא זכה להפצה רחבה והותיר את האחים דאפר בחוסר ודאות לגבי המשך הקריירה שלהם. להפתעתם, מפיק הטלוויזיה דונלד דה ליין נפגש עמם לאחר שהתרשם מהתסריט של "Hidden", והציע להם את ההזדמנות לעבוד על פרקים מסוימים מהסדרה "האורנים הסוררים" לצדו של שאמאלאן. האחים קיבלו הדרכה וליווי משאמאלאן במהלך תהליך ההפקה של אותם הפרקים, כך שכאשר הם סיימו את תפקידם, הם הרגישו מוכנים ליצור סדרת טלוויזיה משלהם.
האחים דאפר הכינו תסריט שבפועל היה דומה לפיילוט של סדרה מן המניין, יחד עם 20 עמודים של ספר איורים במטרה לעזור להם "למכור" את הסדרה לרשתות השונות. האחים הציגו את ספר האיורים בפני חמישה עשר רשתות כבלים שונות, וכולן דחו את התסריט באמתלה שהרגישו שסדרה שעלילתה ממקמת את הילדים בתור הדמויות הראשיות לא תצליח, ובתמורה לרכישת הסדרה ביקשו מהאחים לעצב את הסדרה כסדרה המותאמת לילדים צעירים יותר או לחלופין, להתמקד יותר בהופר ובחקירתו את העל-טבעי, ובעקבות כך לזנוח את מיקוד העלילה בקבוצת הילדים. בתחילת 2015, דן כהן, מנכ"ל חברת ההפקות "21 Laps Entertainment", הציג את הקונספט והתסריט לסדרה בפני המפיק שון לוי. לאחר מכן, השניים הזמינו את האחים למשרדם, שם הם רכשו את זכויות ההפקה של הסדרה. בוקר אחרי הקראת הפיילוט של הסדרה, חברת נטפליקס החליטה להזמין עונה מלאה. לאחר מכן, בתחילת אפריל 2015, הסדרה הוכרזה רשמית ושובצה ללוח השידורים המתוכנן של נטפליקס לשנת 2016. האחים דאפר ציינו כי באותו הזמן הם פנו לנטפליקס, שירות הזרמת מדיה שזכה להכרה נרחבת בזכות התכנים המקוריים שלו, כמו "בית הקלפים" ו"כתום זה השחור החדש" עם מפיקים מוכרים היטב מאחוריהם, כדי לעורר השראה והכרה במפיקים ויוצרים מתחילים כמוהם. האחים התחילו לכתוב את שאר התסריט עבור הסדרה והביאו יחד איתם את לוי וכהן כמפיקים בפועל.
במקור, שמה של הסדרה היה "מונטוק", והעלילה התרחשה במונטוק, ניו יורק סיטי ובסמוך ללונג איילנד. האחים בחרו בעיירת מונטוק כמיקום העלילה במטרה לרמז על קשר עם הסרט של שפילברג "מלתעות", בה מונטוק שימשה כסט צילומים. לאחר שהאחים בחרו לשנות את הנרטיב העלילתי ולהציב אותה בעיירת הוקינס הבדיונית, הם חשו שהם באמת יוכלו לעשות בעיירה ככל העולה על רוחם. עם שינוי מיקום העלילה, האחים נאלצו להמציא כותרת חדשה לסדרה. האחים נעזרו בעיצוב הגופן של הספר "אש זרה"  מאת סטיבן קינג על מנת לקחת השראה לשם הסדרה. לאחר שבחנו מספר שמות, האחים בחרו לסדרה את השם "Stranger Things", על משקל רומן אחר של קינג, "דברים שצריך" ("Needful Things" באנגלית). מאוחר יותר, רוס ציין שעל אף שנבחר השם הרשמי לסדרה, עדיין היו עליו "דיונים נלהבים".
בתסריט, בפס הקול ובצילומים שולבו אלמנטים רבים מהתרבות הפופולרית של שנות ה-80, בהם התייחסויות לסרטי הרפתקאות וסרטי אימה כגון "אי.טי. - חבר מכוכב אחר", "הגוניס", "מפגשים מהסוג השלישי", "מעורר השאול", "אני והחבר'ה", "היצור", "הניצוץ", "הם חיים", "מוות אכזרי", "הנוסע השמיני", "פולטרגייסט", "אש זרה", "סיוט ברחוב אלם" ו"מלתעות". תמה זו הייתה אחת הסיבות להצלחת הסדרה בקרב הצופים.
עם ההצלחה הקריטית של העונה הראשונה לאחר הפצתה ביולי 2016, הועלו ספקולציות שונות על עונה שנייה לסדרה. האחים דאפר התכוונו בתחילה ליצור את הסדרה כמיני סדרה או כסדרה אנתולוגית. האחים גם חשבו על האפשרות למקם את העונה השנייה הפוטנציאלית (אותה הם כינו "המשך") בתחילת שנות התשעים, ולהציג גרסאות מבוגרות יותר של הדמויות, יחד עם דמויות חדשות, שיחזרו חזרה להוקינס לאחר שאירועים על טבעיים יתחילו לתת שוב את אותותיהם בעיירה. עם זאת, לאחר יציאת העונה הראשונה, האחים הבינו כי הדמיון המפותח של הדמויות - במיוחד של הילדים - הוא המפתח להצלחת הסדרה, והם החליטו למקם את העונה השנייה בשנת 1984 ולהתמקד באותן דמויות. עד סוף יולי, האחים דאפר הציגו תוכנית לעונה כזו במידה והיא תקבל אור ירוק, ומנכ"ל נטפליקס, ריד הייסטינגס, אמר בתחילת אוגוסט שהחברה "תנהג בטמטום" אם היא לא תחדש את "דברים מוזרים" לעונה שנייה. ב-31 באוגוסט 2016, נטפליקס הודיעה שהיא חידשה את הסדרה לעונה שנייה בעלת תשעה פרקים שיעלו לשידור ב-2017. האחים דאפר גילו כי הסדרה התחדשה לעונה השנייה עוד לפני בכורת העונה הראשונה.
האחים דאפר כתבו את העונה השנייה בצורה שתגרום לה ולעונה הראשונה יחד להרגיש כמו עבודה מלאה שנכתבה בשלמותה, אך במקביל מיקמו בה אלמנטים שיאפשרו להם לפתח את עלילת הסדרה אם עונות נוספות יוזמנו לה. בעוד שרוב העלילה של העונה השנייה כבר נכתבה לפני שידור העונה הראשונה, האחים דאפר לקחו את תגובות הקהל מן העונה הראשונה כדי להתאים מחדש אלמנטים שונים בעונה השנייה. בתחילת אוקטובר 2017, האחים דאפר חשפו את שמות הפרקים עבור ששת הפרקים הראשונים של העונה.
לוי ציין בנובמבר 2016 שהוא והאחים דאפר כבר החלו לתכנן עונה שלישית. באוגוסט 2017, האחים דאפר אישרו שתהיה עונה שלישית, עם סבירות לעונה אחת נוספת לאחר מכן. בדצמבר 2017, נטפליקס אישרה רשמית שהם נתנו אור ירוק לעונה שלישית בעלת שמונה פרקים. לוי גם אישר שעונה רביעית "בהחלט תתרחש" ושיש פוטנציאל לעונה חמישית.

כתיבה

הרעיון לכתוב את הסדרה התחיל כשהאחים דאפר חשו שהם יכולים לקחת את הרעיון של הסרט "אסירים", שמספר על המאבק המוסרי שאב עובר כאשר בתו נחטפת, ולהרחיב את יריעת התמה של הסרט למעל לשמונה שעות טלוויזיה בסדרה. בעודם מתמקדים בנקודת המבט של הילד הנעדר בסיפור, הם רצו להביא את רעיון ה"רגישות ילדותית" שיכלו להציע במסגרת העלילה, והשתעשעו ביצירת מפלצת שתוכל לצרוך בני אדם. האחים חשבו ששילוב הדברים האלו "הייתה הדבר הטוב ביותר אי פעם". כדי להציג את המפלצת הזאת בנרטיב העלילתי, האחים שקלו לכתוב על "ניסויים מוזרים שהתרחשו בתקופת המלחמה הקרה שקראנו עליהם", כדוגמת פרויקט MKUltra, החלטה שביססה ועיגנה את קיומן של המפלצות בסדרה בסוגת המדע בדיוני ולא כמשהו על-טבעי. החלטה זו גם עזרה לאחים לבחור למקם את זמן התרחשות העלילה בשנת 1983, שנה לפני שהסרט "שחר אדום" שהתמקד בפרנויה שהתחוללה בתקופת המלחמה הקרה, יצא לאקרנים. לאחר שביססו את העלילה בפרק זמן מסוים ואת האנטגוניסט של הסדרה, האחים יכלו להשתמש בכל ההשראות האישיות שלהם משנות ה-80, העשור בה השניים נולדו, כאלמנטים משפיעים בסדרה, בתחום המדע הבדיוני והאימה. היצירות אותן האחים דאפר ציטטו כבעלי השפעה גדולה על הסדרה כללו בין היתר רומנים שונים של סטיבן קינג; סרטים בבימוייהם והפקתם של סטיבן שפילברג, ג'ון קרפנטר, ווס קרייבן, רוברט זמקיס, ג'ורג' לוקאס וגיירמו דל טורו; סרטים כמו "הנוסע השמיני" ו"אני והחבר'ה"; אנימות יפניות כמו "אקירה" ו"שירת האלף"; ומשחקי וידאו כמו "סיילנט היל", "האחרון מבינינו" ו"Dark Souls". בנוסף, האחים דאפר מאמינים שהם לקחו השפעות מיצירות אחרות שלא במתכוון, כולל מ"מבעד לקשת האפלה" ו-"D.A.R.Y.L.‎", לפי מה שהם קראו בפידבקים שמעריצי הסדרה שלחו להם.
עם הגמישות והזמינות של שירות הזרמת המדיה של נטפליקס, האחים דאפר לא הוגבלו לפורמט אופייני של סדרת טלוויזיה בת 22 פרקים, והם בחרו בפורמט של שמונה פרקים. האחים הודאגו מכך שעונה בת 22 פרקים בטלוויזיה תקשה על "העברת סיפור קולנועי" עם פרקים רבים. שמונה פרקים אפשרו לאחים להקדיש יותר זמן לאפיון הדמויות בנוסף לפיתוח הנרטיבי; אם היה להם פחות זמן פנוי, האחים היו צריכים להישאר מחויבים לספר סיפור של סרט אימה ברגע בו המפלצת הוצגה ולנטוש את אפיון הדמויות. במסגרת שמונת הפרקים, האחים התכוונו לגרום לעונה הראשונה "להרגיש כמו סרט גדול" עם כל קווי העלילה המרכזיים שייפתרו ויובאו לסיומם כך ש"הקהל ירגיש מרוצה", אך בד בבד להשאיר מספיק קווי עלילה לא פתורים כדי להצהיר ש"יש מיתולוגיה גדולה יותר, ויש הרבה קצוות שנותרו פרומים בסוף", כך שיתאפשר להם לחקור את העולם של הסדרה בעונות נוספות אם נטפליקס תבחר להזמין עונות נוספות.
על כתיבת דמויותיהם של הילדים בסדרה, האחים דאפר החשיבו את עצמם כמנודים ביחס לשאר התלמידים האחרים בתיכון בו הם למדו, ולכן התמודדו בקלות עם כתיבת דמויותיהם של מייק ושל חבריו, ובמיוחד עם כתיבת דמותה של בארב. דמותה של ג'ויס עוצבה בהשארת דמותו של ריצ'רד דרייפוס, רוי נירי, ב"מפגשים מהסוג השלישי", כך שדמותה מאופיינת כ"בונקר מוחלט" כלפי דמויותיהם של האחרים בזמן שהיא מנסה למצוא את ויל. דמויות אחרות, כמו דמותו של בילי בעונה השנייה, נכתבו בצורה כזו שהתכונות המרושעות שלהן לא נחשפו מן ההתחלה ובאופן כזה שהדמויות האלו לא הצטיירו כנבלים מוחלטים מן ההתחלה; מאט הסביר כי הם לקחו השראה נוספת מסטיבן קינג עבור הדמויות האלה, כיוון שלקינג "תמיד יש באמת נבלים אנושיים גדולים" שעשויים להיות זדוניים יותר מאשר הרוע העל טבעי.
על פי דייוויד הארבור, כתיבת התסריט עבור העונה השלישית עוד נמשכה בדצמבר 2017. לוי אמר כי העונה הבאה תתמקד פחות בדמותו של ויל, ואמר: "אנחנו לא הולכים להעביר את ויל דרך מדורי הגיהנום בעונה השלישית בפעם השנייה ברציפות, הוא יתמודד עם דברים, אבל הוא לא יהיה העיקר... אנחנו [הולכים] להתמודד עם כוחות רשע חדשים."

ליהוק

ביוני 2015, הוכרז כי וינונה ריידר ודייוויד הארבור לוהקו לסדרה כג'ויס וכמפקד משטרה ללא שם, בהתאמה. מנהלת הליהוק של האחים דאפר, כרמן קובה, הציעה לריידר את התפקיד של ג'ויס, לאחר שהאחים נמשכו מיד לרעיון ללהק אותה אליו בשל הדומיננטיות שלה בסרטים משנות ה-80. לוי האמין שריידר יכולה "לחשוף את הדחיפות הרגשית ולמצוא שכבות וניואנסים וצדדים שונים באישיותה של [ג'ויס]". ריידר עצמה שיבחה את העובדה שהעלילות המרובות של הסדרה דרשו ממנה להציג את ג'ויס כמישהו "שיצאה מדעתה, אבל בעצם סוג של עלתה על משהו מסוים", ושהמפיקים האמינו בה שהיא מסוגלת לגלם את התפקיד הקשה. האחים דאפר התעניינו בהרבור לפני כן, שעד לסדרה גילם תפקידים קטנים יותר כדמויות מרושעות, והם הרגישו שהוא "ממתין זמן רב מדי להזדמנות כזו" כדי לשחק דמות ראשית, בעוד שהרבור עצמו נפעם מהתסריט ומההזדמנות לשחק "דמות שבורה, פגומה, אנטי-גיבורה".
הליהוק הנוסף בא אחרי חודשיים עם ליהוקו של פין וולפהרד כמייק, מילי בובי בראון לתפקיד לא ידוע, גאטן מטארצו כדסטין, קיילב מק'לוכלין כלוקאס, נטליה דייר כננסי, וצ'ארלי היטון כג'ונתן. בספטמבר 2015, קארה בונו הצטרפה לצוות השחקנים כקארן, אימם של מייק וננסי, ואחרי חודש מת'יו מודין לוהק לדמותו של מרטין ברנר כעבור חודש. שחקנים נוספים שלוהקו לעונה הראשונה כללו את נוח שנאפ כויל, שאנון פורסר כברברה "בארב" הולנד, ג'ו קירי כמו סטיב הרינגטון, ורוס פרטרידג' כלוני, בין היתר.
השחקנים שנבחנו לדמויותיהם של הילדים נתבקשו במהלך האודישנים להקריא שורות מתוך הסרט "אני והחבר'ה". האחים דאפר העריכו שהם בחנו כאלף ילדים שונים לדמויותיהם של הילדים. הם ציינו שוולפהרד כבר היה "חובב סרטים" משנות ה-80, ולוהק לתפקיד בקלות, בעוד שהם מצאו את האודישן של מטארצו הרבה יותר אותנטי מהאודישנים האחרים, ובחרו בו לאחר צפייה אחת בקלטת האודישן שלו. מכיוון שמלאכת הליהוק החלה מיד לאחר שנטפליקס נתנה לסדרה אור ירוק, אך לפני שהתסריטים הושלמו במלואם, התאפשר לכמה מהשחקנים להביע את הדרך בה הם תופסים את אישיותיהם של דמויותיהם ולשקף זאת בתוך התסריט הסופי. מלאכת הליהוק של השחקנים הצעירים עבור ויל וחבריו נעשה רק לאחר שכתיבת התסריט הראשוני הושלמה, והתסריטים הבאים שילבו את האספקטים של השחקנים הצעירים כלפי הדמויות אותן הם גילמו. האחים סיפרו שמודין סיפק מידע משמעותי על אופיו של ד"ר ברנר - מידע בו לא ממש ביקשו להעמיק קודם לכן, משום שראו בו את הדמות הקשה ביותר לכתיבה, זאת לאור הופעותיו המוגבלות בתוך הנרטיב.
באוקטובר 2016, הוכרז ששנאפ וקירי קודמו לתפקידים ראשיים בעונתה השנייה של הסדרה, ושסיידי סינק ודקר מונטגומרי יצטרפו לצוות השחקנים הראשי כמקס ובילי, בהתאמה. ריידר, הרבור, וולפארד, בראון, מק'לוכלין, מטארצו, דייר והיטון חזרו לגלם את דמויותיהם בעונה השנייה, שון אסטין ופול רייזר לוהקו לתפקידים ראשיים כבוב ניובי וד"ר סם אוונס, בהתאמה. במקור, דמותו של אסטין, בוב, תוכננה להיות דמות אורחת, אך אסטין ביצע את תפקידו כל כך טוב שבסופו של דבר האחים דאפר הרחיבו את דמותו והפכו אותה לדמות ראשית, אך גם נתנו לו למות במוות גיבורים. עבור אוונס, האחים דאפר התייחסו לדמות כ"פול רייזר" של הסדרה, ובמיוחד רמזו לדמותו של רייזר, קרטר בורק ב"שובו של הנוסע השמיני". רוס דאפר אף התייחס לבחירת הליהוק של ג'יימס קמרון ברייזר לסרט, ואמר: "[קמרון] חשב שאנשים יבטחו באופן מיידי [ברייזר] וזה יהיה הטוויסט". בנו של רייזר היה מעריץ של הסדרה, ונתן לאביו סקירה מוקדמת על הסדרה, כך שכאשר שצוות ההפקה התקשרו לסוכן שלו עבור דיונים על התפקיד, רייזר היה נרגש מכך. לינה ברטלסן וברט גלמן לוהקו לתפקידים משניים כקאלי/אייט (שמונה, באנגלית) וכמאריי באומן, בהתאמה.
כל צוות השחקנים הראשי הכולל את ריידר, הרבור, וולפארד, בראון, מטארצו, מקלפלין, דייר, היטון, בונו, שנאפ, סינק, קירי ומונטגומרי, חזר לעונתה השלישית של הסדרה, ואליהם הצטרפה מאיה הוק כרובין ופרייה פרגוסון קודמה לתפקיד ראשי כאריקה סינקלייר.

צילומים

על אף שבתסריט המקורי העיירה הייתה עיירת חוף בהשראת העיירה מ"מלתעות", הסרט האהוב על הכותבים, שונה המיקום לעיירה באינדיאנה משיקולי תקציב. שיקולים אלו הביאו גם לקיצוץ באפקטים חזותיים. צילומי הסדרה התבצעו בעיר אטלנטה שבג'ורג'יה ובאתרים הסמוכים לה, בין השאר באוניברסיטת אמורי, בעיירה ג'קסון ובמחצבת בלווד.

פסקול

פסקול הסדרה חובר על ידי מייקל סטיין וקייל דיקסון מלהקת "S U R V I V E" ונעשה בו שימוש רב בסינתיסייזר. בפסקול שולבו סגנונות האיטלו-דיסקו, רוק מתקדם, אמביינט ומוזיקת גל חדש, והשראה נלקחה מהיוצרים ז'אן מישל ז'אר, טנג'רין דרים, ואנגליס, גובלין, פביו פריצי וג'ון קרפנטר.

הפצה

שמונה פרקי העונה הראשונה של הסדרה עלו בבת אחת באתר נטפליקס ב-15 ביולי 2016. הסדרה הפכה לאחת ההצלחות הגדולות ביותר של נטפליקס, ב-35 הימים הראשונים מאז עלתה צפו בכל פרק בממוצע 14.07 מיליון צופים בגילאים 18–49, נתון הנמוך רק מהסדרה "Fuller House" ומהעונה הרביעית של "כתום זה השחור החדש". על פי אתר Rotten Tomatoes הסדרה זכתה לדירוג של 95% מצד מבקרי הטלוויזיה ו-95% מצד הצופים.
נטפליקס הודיעה כי עונה שנייה של הסדרה בת תשעה פרקים, המתרחשים ב-1984 תשודר ב-27 באוקטובר 2017. לעונה זו לוהקו שון אסטין, פול רייזר, לינה ברת'אלסן ובראט ג'למן. קדימון לעונה שודר במהלך סופרבול LI וכולל התייחסויות לסרטים "הערפל" ו"מכסחי השדים".

פרסים ומועמדויות

הסדרה הייתה מועמדת לזכייה בפרס גלובוס הזהב בקטגוריית סדרת הדרמה הטובה ביותר, וינונה ריידר הייתה מועמדת בקטגוריות השחקנית הטובה ביותר בסדרת דרמה. הסדרה זכתה בפרס גילדת המפיקים לסדרת הדרמה הטובה ביותר ובפרס גילדת שחקני המסך לאנסמבל הטוב ביותר. ריידר ומילי בובי בראון היו מועמדות לפרס גילדת שחקני המסך. הסדרה הייתה מועמדת ל-19 פרסי אמי, כולל בקטגוריית סדרת הדרמה הטובה ביותר, שחקנית המשנה הטובה ביותר (מילי בובי בראון) ושחקן המשנה הטוב ביותר (דייוויד הארבור) וזכתה בחמישה פרסים בהם הליהוק הטוב ביותר, העריכה הטובה ביותר ועריכת הסאונד הטובה ביותר.